Maria Seletskaja

Maria Seletskaja (sündinud 16. jaanuaril 1984 Narva-Jõesuus) on Eesti dirigent ja endine balletitantsija.

Seletskaja on lõpetanud 2002. aastal Tallinna Balletikooli (erialaõppejõud Tiiu Randviir). Pärast lõpetamist õppis ta Vaganova-Prix stipendiaadina Peterburis Vaganova Vene Balleti Akadeemia kvalifikatsiooni tõstmise klassis (2002–2003). 2006. aastal lõpetas ta Tallinna Ülikooli koreograafia erialal. Aastatel 2011–2012 õppis Ameerika Ühendriikides Bostonis Berklee Muusikakolledžis muusikateooriat, harmooniat ja orkestratsiooni.

Seletskaja on olnud aastatel 2003–2005 Rahvusooperi Estonia balletiartist. Aastatel 2005–2009 töötas ta Saksamaal Berliini Riigiballetis esialgu rühmatantsijana, hiljem solistina, tantsis seal Vladimir Malahhovi, Patrice Barti ja teiste lavastustes. Oli aastatel 2009–2010 Šveitsis Zürichi Balleti esisolist. 2011. aastal asus tööle Belgias Antwerpenis Flandria Kuninglikus Balletis esisolistina. Seletskaja lavakarjäär kestis 15 aastat.

Dirigent
Pärast balletitantsija lavakarjääri lõpetamist otsustas Maria Seletskaja saada dirigendiks. 2020. aastal alustas ta õpinguid Eesti Muusika- ja Teatriakadeemias orkestridirigeerimise magistriõppes professor Arvo Volmeri juhendamisel. 

1. jaanuaril  2022 juhatas Seletskaja Estonia kontserdisaalis Eesti Kontserdi uusaastakontserdil Eesti Riikliku Sümfooniaorkestrit. Kõlas peamiselt balletimuusika.

Tunnustus
2002 – Eurovisiooni noorte tantsijate võistlusel II koht klassika kategoorias
2005 – Eesti Teatriliidu balletiauhind (osatäitmised lühiballettides "Bolero" ja "Red With Me", balletiõhtu "Armastuse ja kirega" (Rahvusooper Estonia)

Viited

Estonia teatri balletitantsijad
Eesti dirigendid
Sündinud 1984